কিট হ্যারিংটন
"ওয়ার হর্স"-এ অভিনয়ের পর হ্যারিংটন এইচবিওর টেলিভিশন ধারাবাহিক "গেম অব থ্রোনস"-এর জন স্নো চরিত্রের জন্য অডিশন দেন। ধারাবাহিকটি ২০১১ সালে প্রচারের পর সমাদৃত হয় এবং টেলিভিশন চ্যানেলটি ২য় মৌসুমের কাজ শুরু করে। হ্যারিংটনের চরিত্রের বেশিরভাগ অংশই চিত্রায়িত হয় আইসল্যান্ড ও আয়ারল্যান্ডে। ধারাবাহিকটির সপ্তম মৌসুম শেষ হয়েছে এবং ২০১৮ বা ১৯ সালে অষ্টম মৌসুম দিয়ে শেষ হবে। "গেম অব থ্রোনস" কাল্পনিক দুই মহাদেশ ওয়েস্টেরস ও এসোসে সংগঠিত হয় এবং অভিজাত পরিবারসমূহের মধ্যে সাত রাজ্যের আয়রন থ্রোন নিয়ন্ত্রণের জন্য সংঘর্ষ শুরু হয়। জন স্নোকে ধারাবাহিকের প্রথমে উইন্টারফেলের লর্ড এডার্ড স্টার্কের অবৈধ সন্তান হিসেবে পরিচয় করে দেওয়া হয়, যে পরে নাইট্‌স ওয়াচের সর্বাধিনায়ক এবং উত্তরের রাজা হন।
আ ক্ল্যাশ অব কিংস
আ ক্ল্যাশ অব কিংস (ইংরেজি: A Clash of Kings; বাংলা অনুবাদ: রাজাদের সংঘর্ষ) হল জর্জ আর. আর. মার্টিন রচিত মহাকাব্যিক ফ্যান্টাসি "আ সং অব আইস অ্যান্ড ফায়ার" উপন্যাস ধারাবাহিকের দ্বিতীয় খণ্ড। বইটি প্রথম প্রকাশিত হয় ১৯৯৮ সালের ১৬ নভেম্বর যুক্তরাজ্যে এবং পরে ১৯৯৯ সালে মার্চ মাসে যুক্তরাষ্ট্রে প্রকাশিত হয়। পূর্ববর্তী খণ্ড "আ গেম অব থ্রোনস" বইটির মত এই বইটিও ১৯৯৯ সালে শ্রেষ্ঠ কাল্পনিক উপন্যাসের জন্য লোকাস পুরস্কার জয় করে এবং শ্রেষ্ঠ উপন্যাসের জন্য নেবুলা পুরস্কারের মনোনয়ন লাভ করে। ২০০৫ সালের মে মাসে মেইশা মার্লিন জন হাউয়ির চিত্রাঙ্কনসহ বইটির একটি সীমিত সংস্করণ প্রকাশ করে।